孫夫人

孫夫人，後人多數叫佢做孫尚香或者孫仁，係三國時期孫吳皇帝孫堅個女、孫策同孫權個細妹，建安十四年十二月做咗劉備老婆。

生平 
佢係孫堅個女，響吳郡富春縣出世。史書話佢自細性格剛烈，才思敏捷，似足幾個大佬。

赤壁之戰過後，孫權意識到劉備份人唔簡單、想拉攏佢，所以就將細妹孫夫人嫁畀劉備。劉就去到京口同孫權見面，傾咗關於荊州嘅事，作為聯婚嘅回應。

但係孫夫人生性剛烈，成日拎住把劍防身，隨身嘅百幾位婢女全部帶住武器；再加上佢恃住自己係孫權個妹，手下嘅士兵好多都「冇王管」。咁樣唔單止令到劉備響入內房嗰陣成日好鬼驚青；根據諸葛亮嘅講法，劉仲將孫夫人視作同曹操一樣嘅禍患。據傳後嚟劉備同孫夫人分開住。

212年，劉備入主蜀，響東吳大臣法正嘅勸告之下將孫夫人送返東吳。孫權派咗大船嚟迎接佢，其中佢想帶走埋劉禪，但係畀諸葛亮派嚟嘅趙雲、張飛截住。之後《三國志》再冇提及過孫夫人去咗邊。

據《資治通鑑補》嘅講法，孫權後嚟同劉備講和，將細妹送返蜀國，點知途中劉備死咗，孫夫人因而自殺。

名 
史書並未提及過孫夫人嘅真名，就連野史都冇講過。

《三國演義》話「孫仁」係孫堅個女，而睇返後文所登場嘅女人、推斷呢個女人就係孫夫人。但係根據裴松之響幫《三國志》作嘅注釋，就話「孫仁」係孫朗嘅第二個名。

而依家最為人所知嘅名「孫尚香」，本身係京劇用多，例子有《甘露寺》、《別宮祭江》、《回荊州》等。

吳 (三國) 宗室
東漢人
三國